En ung kvinde måtte en tur på skadestuen efter voldeligt røveri i kiosk i Aalborg onsdag.

Røveriet skete onsdag sent om eftermiddagen i Fjordkiosken i Aalborg Vestby. Et ungt par - en 22-årig kvinde og en 27-årig mand - gik ind i butikken, tog fat i den kvindelige ekspedients hænder og tildelte hende slag i ansigtet. Også en mand, der befandt sig i butikken, blev slået i baghovedet. Parret fik truet sig til penge, men det varede kort før flere politivogne og en hundepatrulje ankom til kiosken og anholdte røverne, der begge er fra Aalborg-området. Den kvindelige ekspedient måtte en tur på skadestuen til behandling. Parret bliver afhørt i løbet af torsdag, hvor politiet også skal gennemse videoovervågningen fra butikken, fortæller politikommissær Henrik Staal ved Nordjyllands Politi.